ആദര്ശ ഗ്രാമമായി കറുകുറ്റിയെ പ്രഖ്യാപിച്ചു അങ്കമാലി: കേന്ദ്രസര്ക്കാരിന്റെ പദ്ധതിയായ സന്സദ് ആദര്ശ ഗ്രാമ യോജനയില് ഉള്പ്പെടുത്തി കറുകുറ്റി ഗ്രാമപഞ്ചായത്തിനെ സാഗി ആദര്ശ ഗ്രാമമായി പ്രഖ്യാപിച്ചു. പഞ്ചായത്ത് ആസ്ഥാനത്ത് സംഘടിപ്പിച്ച ചടങ്ങില് ബെന്നി ബഹനാന് എംപി ഔദ്യോഗിക പ്രഖ്യാപനം നടത്തി. പദ്ധതിക്ക് തുടക്കം കുറിച്ച് 25 ലക്ഷം രൂപ എംപി ഫണ്ടില്നിന്ന് അനുവദിച്ചതായി അദ്ദേഹം അറിയിച്ചു. കറുകുറ്റി ഗ്രാമപഞ്ചായത്ത് പ്രസിഡന്റ് ലതിക ശശികുമാര് അധ്യക്ഷത വഹിച്ചു. ജില്ലാ പഞ്ചായത്ത് പ്രസിഡന്റ് ഉല്ലാസ് തോമസ് മുഖ്യാതിഥിയായിരുന്നു. എംപിമാര് തെരഞ്ഞെടുക്കുന്ന ഗ്രാമപഞ്ചായത്തുകളാണ് പദ്ധതിയില് ഉള്പ്പെടുത്തി ആദര്ശ ഗ്രാമങ്ങളായി വികസിപ്പിക്കുന്നത്. ബെന്നി ബഹനാന് എംപി കറുകുറ്റി പഞ്ചായത്തിനെയാണ് പദ്ധതിക്കായി നിര്ദേശിച്ചത്. സ്വയംപര്യാപ്ത ഗ്രാമങ്ങളെന്ന മഹാത്മജിയുടെ സ്വപ്നം യാഥാര്ഥ്യമാക്കുന്നതിനായി കേന്ദ്ര സര്ക്കാര് ആവിഷ്കരിച്ച പദ്ധതിയാണ് സന്സദ് ആദര്ശ ഗ്രാമ യോജന. ഇതുവഴി കേന്ദ്രാവിഷ്കൃത പദ്ധതികളിലും സംസ്ഥാന പദ്ധതികളിലും പഞ്ചായത്തിന് മുന്തിയ പരിഗണന ലഭിക്കും. തദ്ദേശിയമായി പദ്ധതികള് ആവിഷ്കരിക്കാന് അവസരവും ഉണ്ടാകും.